Vier sterf in Middelburg-ongeluk(Argieffoto: @WCHEMS/Twitter) Vier persone is Vrydagaand dood in ŉ ongeluk op die N4-tolpad tussen Middelburg en Belfast in Mpumalanga. Moeti Mmusi, woordvoerder van gemeenskapsveiligheid, het gesê die ongeluk het omstreeks 21:00 plaasgevind. Twee motors het mekaar reg van voor getref. “Die oorledenes sluit albei bestuurders in. Twee vroue en twee mans is in die ongeluk oorlede.” Geen verdere beserings is aangemeld nie. Die oorsaak van die ongeluk is nog nie bekend nie. Plaaslike owerhede stel ondersoek in. Gabisile Shabalala, LUR van gemeenskapsveiligheid, het motoriste gemaan om versigtig te wees op die paaie, veral hierdie naweek. “Meeste mense sal waarskynlik hierdie naweek op die pad wees, omdat Dinsdag ŉ openbare vakansiedag is.”